Den hvide bygning, der tårner sig op i den ene ende af Kildeparken fylder rundt. Det er i år 50 år siden, at Hotel Hvide Hus blev bygget. Hotellet åbnede sine døre officielt den 1. maj 1969, og har siden med sin markante placering været en del af byen. - Man kan som medarbejder ikke undgå at være stolt af denne her fødselsdag. Huset er bare noget særligt i byen, det kan, vi som arbejder her, mærke. Det er virkelig med stor stolthed, at vi fejrer denne fødselsdag, siger Mette Bonderup, Hoteldirektør, Comwell Hvide Hus. Hotellet har i anledning af sin fødselsdag inviteret indenfor, så vi alle kan følge med i hverdagen. For bag de hvide murer knokler 85 ansatte hver dag for at holde dette lille stykke af byens historie i gang. Du kan se første afsnit i programserien 'Hotellet' herunder. I alt kommer der fire afsnit, som bliver sendt onsdag aften på TV2 Nord Salto. Efterfølgende kan du finde alle afsnittene her. I forbindelse med fødselsdagen har flere delt minder fra Hvide Hus på Hotellets Facebook event , hvor de selv markerer fødselsdagen. Der er mange, der har minder fra det nordjyske hotel. Hotellet havde nemlig sidste år snart 100.000 gæster igennem sine lokaler. - Alle aalborgensere har enten selv eller kender en, der har arbejdet her gennem årene. Eller nogle der har fejret en af livets store begivenheder her. Vi har bare en følelse af at være byens hotel, for alle kender det store hvide højhus i Kildeparken, siger Mette Bonderup. Hotel Hvide Hus føler, at de har fået så meget af aalborgenserne, så til denne fødselsdag har de gerne ville give noget igen. Der har været mange fødselsdagstilbud at finde siden nytår på deres Facebook, men til en hver fødselsdag hører der sig jo også kage til. Så fejringen af de 50 år kulminerer den 23. maj med en meget stor kage. - Vi laver en 50 meter kagemand, så alle byens borgere kan få et stykke. Det kommer til at foregå ude på forpladsen. Vi har målt efter, den kan godt være der, siger Mette Bonderup. Hotel Hvide Hus Comwell er 16 etager høj. Her er restaurant, bar og 195 værelser til hotelgæsterne. Derudover har hotellet konferencer og fester i deres store sale med udsigten over Aalborg.

Opsummering:
Hotel Hvide Hus slog dørene op i 1969 og kan dermed fejre 50 års fødselsdag i år. Du kan i ny programserie følge med i hverdagen på det store hotel.